เอ็มเอสไอจีกู้พันล.จ่ายน้ำท่วม
สำรองสินไหมให้ลูกค้าก่อนรอรีอินชัวเรอส์เคลียร์7พันล.
17 ม.ค. 2556

สำรองสินไหมให้ลูกค้าก่อนรอรีอินชัวเรอส์เคลียร์7พันล.
เอ็มเอสไอจี ตั้งเบิกเงินกู้ฉุกเฉิน 1,000 ล้านบาท ช่วยลูกค้าสำรองจ่ายสินใหม่น้ำท่วม
นายอรรณพ พรธิติ ประธานคณะกรรมการ บริษัท เอ็ม เอส ไอ จี ประกันภัย (ประเทศไทย) เปิดเผยว่า บริษัทได้เปิดวงเงินกู้ฉุกเฉินไว้กับธนาคารพาณิชย์จำนวน 1,000 ล้านบาท เพื่อใช้เป็นเงินสำรองในการจ่ายค่าสินไหมให้กับลูกค้าที่ได้รับผลกระทบจากน้ำท่วม และยังรอเรื่องเคลมค่าสินไหมจากบริษัทรับประกันภัยต่อ หรือรีอินชัวเรอส์อยู่ 
“หากจำเป็น เราจะนำกำไรสะสมที่มีอยู่ 1,000 ล้านบาท และเงินกู้จากแบงก์อีก 1,000 ล้านบาท รวม 2,000 ล้านบาท มาจ่ายค่าสินไหมให้กับลูกค้าไปก่อน เพื่อบรรเทาความเดือดร้อนให้กับลูกค้า หรือนำไปใช้ในกรณีที่รีอินชัวเรอส์ทำงานไม่เสร็จตามกำหนด แต่คาดว่าทุกอย่างจะเสร็จสิ้นในปีนี้” นายอรรณพ กล่าว
สำหรับค่าสินไหมจากน้ำท่วมของบริษัทมีประมาณ 1.5 หมื่นล้านบาท ปัจจุบันจ่ายไปแล้ว 8,000 ล้านบาท หรือ 60% เหลืออีก 7,000 ล้านบาท หรือ 40% ที่ต้องรอการตรวจสอบจากรีอินชัวเรอส์ก่อน ทั้งด้านเอกสาร ทรัพย์สิน และความเสียหายที่เกิดจากธุรกิจหยุดชะงัก ซึ่งเป็นลูกค้ารายใหญ่
ทั้งนี้ บริษัทมีส่วนต้องรับผิดชอบเอง 3,000 ล้านบาท แต่ยังมีส่วนที่ซื้อประกันต่ออีกต่างหาก อย่างไรก็ตามตั้งแต่เกิดเหตุการณ์สึนามิที่ภูเก็ตเมื่อปี 2547 ทำให้บริษัทใช้นโยบายแบบอนุรักษนิยมมาอย่างต่อเนื่อง โดยบริษัทลูกของ 
เอ็มเอสไอจีที่อยู่ในภูมิภาคนี้ได้รวมกลุ่มกันเพื่อซื้อประกันต่อในวงเงิน 1.5 หมื่นล้านบาทมาโดยตลอด ทำให้ความเสียหายที่เกิดขึ้นจากภัยพิบัติกระจายตัวและไม่ต้องรับความเสี่ยงมากนัก แม้ค่าเบี้ยประกันภัยต่อในปี 2555 จะเพิ่มขึ้นเป็น 600% ก็ตาม แต่ปีนี้ค่าเบี้ยประกันภัยต่อได้ปรับลดลงต่ำกว่า 600% แล้ว
อย่างไรก็ตาม ภายในเดือน มี.ค.นี้ บริษัทจะเร่งจ่ายสินไหมน้ำท่วมออกไปให้ได้อีก 3,000 ล้านบาท เพื่อให้อัตราส่วนความเพียงพอของเงินกองทุน (CAR) อยู่ที่ระดับ 140-150% ตามที่กฎหมายกำหนดไว้ 140% แต่หากยังไม่ถึงเกณฑ์ที่กำหนด บริษัทจะทำเรื่องขอผ่อนผันไปให้สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) พิจารณา หากไม่รวมเรื่องน้ำท่วมเข้าไปด้วย บริษัทจะมีอัตราส่วนความเพียงพอของเงินกองทุนมากกว่า 200%
ด้านการรับประกันภัยทรัพย์สินในปีนี้ ในส่วนของลูกค้าเก่าได้ต่ออายุกับบริษัทเกือบ 100% ซึ่งมีบางส่วนที่บริษัทยอมขายเบี้ยขาดทุนให้ เพื่อตอบแทนคืนให้กับลูกค้าเก่า โดยเฉพาะลูกค้าที่ไม่ได้รับผลกระทบจากน้ำท่วม แต่ต้องถูกปรับค่าเบี้ยขึ้นไปด้วย คาดว่าประกันภัยทรัพย์สินนั้นจะขาดทุน 4-5 ปี